ອອສເຕຣເລຍຈະສົ່ງ ເຮືອດຳນ້ຳນ້ອຍ ລົງໄປ ຊອກຫາ ເຮືອບິນມາເລເຊຍ (ສະໄລດ໌/ວີດີໂອ)
ເຮືອດຳນ້ຳນ້ອຍ ຈະໃຊ້ເຄື່ອງ Sonar ເພື່ອເບິ່ງຮູບພາບ ກ່ຽວກັບຊິ້ນສ່ວນໃດໆ ທີ່ພົບເຫັນ ໃນການຊອກຫາ ເຄື່ອງບັນທຶກສຽງຂໍ້ມູນ ຂອງເຮືອບິນ ໃນທ້ອງມະຫາສະມຸດ ອິນເດຍ.
ຫົວໜ້າທີມຊອກຄົ້ນຫາຖ້ຽວບິນ 370 ຂອງສາຍການບິນ ມາເລເຊຍທີ່ ຫາຍສາບສູນ ກ່າວວ່າ ກຳປັ່ນຂອງອອສ ເຕຣເລຍລຳນຶ່ງຈະສົ່ງເຮືອດຳນ້ຳນ້ອຍໆ ທີ່ບໍ່ມີຄົນຂັບ ລົງໄປໃຕ້ທະເລ ໃນເວລາອັນ “ ” ເພື່ອໃຫ້ຮູ້ວ່າ ພວກສັນຍານຕ່າງໆທີ່ ເຄື່ອງຊອກຫາ ທີ່ມາຂອງສຽງ ໄດ້ຮັບຈາກນັ້ນ ແມ່ນມາຈາກເຮືອບິນລຳ ທີ່ຫາຍໄປ ຫຼືບໍ? ທ່ານ Angus Houston ຫົວໜ້າສູນປະສານງານຮ່ວມ ລະຫວ່າງ ອົງການຕ່າງໆຂອງອອສເຕຣເລຍ ກ່າວໃນ ວັນຈັນມື້ນີ້ວ່າ ກຳປັ່ນ Ocean Shield ຂອງອອສເຕຣ ເລຍ ຈະຢຸດເຊົາແກ່ລາກເຄື່ອງຈັບສັນຍານສຽງ ຂອງກອງທັບເຮືອສະຫະລັດ ແລະຈະເລີ້ມປ່ອຍເຮືອດຳນ້ຳນ້ອຍ Bluefin 21 ລົງໄປ ໃນຕອນບ່າຍມື້ນີ້ ທ່ານ Houston ກ່າວຕໍ່ກອງປະຊຸມນັກຂ່າວທີ່ເມືອງ Perth ໃນມື້ນີ້ວ່າ ເຮືອດຳນ້ຳນ້ອຍລຳນີ້ ຈະໃຊ້ເຄື່ອງ Sonar ເພື່ອເບິ່ງຮູບພາບກ່ຽວກັບຊິ້ນສ່ວນ ໃດໆທີ່ພົບເຫັນ ໃນການຊອກຫາເຄື່ອງບັນທຶກສຽງຂໍ້ມູນ ຫລື ກັບດຳ ຢູ່ໃນພື້ນ ມະຫາສະມຸດອິນເດຍນັ້ນ ທ່ານ Houston ຍັງກ່າວຕື່ມວ່າ ໄດ້ພົບເຫັນນ້ຳມັນທີ່ໄຫຼຢູ່ເທິງໜ້ານ້ຳໃນເຂດດັ່ງ ກ່າວ ໃນແລງວັນອາທິດວານນີ້ ແຕ່ມັນຈະໃຊ້ເວລາອີກຫຼາຍມື້ ກ່ອນຈະສາມາດ ກວດໄດ້ວ່າ ນ້ຳມັນນີ້ມາຈາກໃສ? ບັນດາເຈົ້າໜ້າທີ່ໄດ້ກ່າວເຕືອນວ່າ ພວກເຈົ້າໜ້າທີ່ສືບສວນ ຈະເສຍພາຫະນະ ທີ່ສຳຄັນ ສຳລັບການຊອກຫາສັນຍານຂອງເຂົາເຈົ້າໄປ ເວລາໝໍ້ໄຟຫຼື battery ໃນເຄື່ອງບັນທຶກຂໍ້ມູນຖ້ຽວບິນ ໝົດແຮງລົງ ພວກໝໍ້ໄຟເຫຼົ່ານີ້ແມ່ນອອກແບບ ໃຫ້ໃຊ້ໄດ້ ກຸ້ມ 30 ມື້ ຫລືອາດຈະດົນກວ່ານັ້ນນ້ອຍນຶ່ງກໍໄດ້ ເຮືອບິນລຳນີ້ ຫາຍ ສາບສູນໄປໄດ້ 38 ມື້ແລ້ວ